የቱርሚ-ናምራፑዝ  መንገድ ፕሮጀክት ተጠናቀቀ
ኢትዮጵያንና ኬንያን የሚያገናኘው የቱርሚ-ናምራፑዝ የ91 ኪሎ ሜትር የአስፓልት መንገድ ግንባታ መጠናቀቁን  የኢትዮጵያ  መንገዶች ባለሥልጣን አስታወቀ ።የባለሥልጣኑ የኮሚኒኬሽን ዳይሬክተር አቶ ሳምሶን ወንድሙ ለዋልታ እንደገለጹት የኢትዮጵያ እና ኬንያን የወጪና ገቢ ንግድን እንዲሁም የህዝብ ለህዝብ ግንኙነትን  ለማጠናከር ያግዛል የተባለው የቱርሚ-ናምራፑዝ የአስፓልት መንገድ ፕሮጀክት ተጠናቆ ለአገልግሎት  ክፍት ሆኗል ።የመንገድ ግንባታውን ሲጂሲ ኦቨርሲስ የተባለ የቻይና ዓለም አቀፍ ሥራ ተቋራጭ ድርጅት መሆኑንና የማማከርና የቁጥጥር ሥራውን  ጉንዱዋና ኢንጂነሪንግ የተባለ አገር በቀል አማካሪ ድርጅት ያከናወነ መሆኑን አቶ ሳምሶን ገልጸዋል ።እንደ አቶ ሳምሶን ገለጻ ለመንገድ ፕሮጀክቱ ከ794 ነጥብ 8 ሚሊዮን ብር በላይ ወጪ መደረጉንና  ፕሮጀክቱን ለማከናወን  የዋለውን አጠቃላይ ገንዘብ መንግሥት ሸፍኖታል ።ፕሮጀክቱ በኮንትራት ውሉ መሠረት እንዲጠናቀቅ ለማድረግ ባለሥልጣኑ አስፈላጊውን የክትትልና ድጋፍ ሥራዎች ሲካሄዱ መቆየታቸውን የጠቆሙት አቶ ሳምሶን የመንገድ ግንባታው በተያዘለት የሦስት ዓመት ጊዜ ውስጥ ተጠናቋል ብለዋል ።የቱርሚ -ናምራፑዝ መንገድ ለትራፊክ ክፍት መሆኑ የደቡብ ኦሞ ዞን ውስጥ የሚገኙ  ህዝቦችን የሚያገናኝ  ከመሆኑም በላይ በኢትዮጵያ  ኬንያ ድንበር ያሉ ህዝቦችን በማገናኘትና የንግድ ልውውጡን ለማጎልበት እንደሚያግዝ ታምኖበታል ።                  